Glas dalk in dié Liqui Fruit-blikkiesSó lyk die blikkies. Pioneer Foods het die Nasionale Verbruikerskommissie ingelig dat hy ŉ besending Liqui Fruit Red Grape Still 330 ml-blikkies gaan herroep. Thezi Mabuza, waarnemende verbruikerskommissaris, het gesê hoewel die kommissie nog nie ŉ omvattende kennisgewing ingevolge die veiligheidsregulasies vir die herroeping van ŉ produk van Pioneer ontvang het nie, doen die maatskappy ŉ ondersoek na die omvang van die probleem. “Die inligting wat ons het, is dat glasstukkies in die produk gevind is en dat dit ŉ gevaar vir verbruikers inhou sou hulle dit drink,” het Mabuza gesê. “Ons vra verbruikers wat die produk gekoop het om die gebruik daarvan dadelik te staak en dit terug te neem na die kleinhandelaar waar hulle dit gekoop het vir ŉ volle terugbetaling. “Die kommissie sal, sodra ŉ amptelike kennisgewing ontvang is, die herroeping van die produk dophou,” het sy gesê. Wees op die uitkyk vir dié strepieskodes: Pioneer-voedselprodukkode: 27327 Strepieskode buite op kas: 6001240225615 Strepieskode op krimpverpakking: 6001240225608 Enkele eenheid-strepieskode (aan die kant van die blikke): 6001240225592 Datumkode: BB 01.04.2021 C Tyd en BB 02.04.2021 C Tyd